六月初八日過龍洞納凉樹陰下酌泉待月而行
作者：張嵲
朝代：宋

paragraphs: 絕壁不带土，一目千仞青。
何年架危閣，窱窕陵青冥。
仰觀衆樹姿，俯聽大壑聲。
山空響互答，隠轔心所驚。
人生幾何時，冒此絕險行。
雖獲須臾快，未償百年生。
龍洞視正黑，水爲琴筑鳴。
層巖積陰厚，六月如寒冰。
泉甘聚壑小，洞深秘神靈。
天設境自絕，地近人乃輕。
獨坐蔭佳桂，峰高日西傾。
薄暮來者少，長風始清泠。
賞會匪初望，徘徊但含情。
坐見山月上，衆景紛縱横。
密林棲鳥定，始復事前征。